**«Интернеккэ уонна социальнай ситимнэргэ сэрэхтээх буолуу» тиэмэҕэ**

**5-7 кылаастарга уруогу таһынан дьарык**

**Дьарык сыала**: Оҕоҕо социальнай ситимҥэ сэрэхтээх буолууну иҥэрии, цифровой эйгэҕэ сөптөөхтүк туһаныы, бэйэни харыстабыл.

**Үөскэтиллэр сыаннастар**: Оҕо бырааба, көҥүлэ.

**Дьарык кээмэйэ**: 30 мүн.

**Дьарык бэриллэр ньымата**: мультимедийнэй матырыйаалы (видеоролик, презентация) туһанан, эвристическэй кэпсэтиини ыытыы, матырыйаалы анаарыы, анаалыстааһын.

**Туһаныллар матырыйаал көрүҥэ:**

− сценарий,

 − видеороликтар,

− презентация.

**Дьарык структурата.**

 **1 чааһа. Мотивация.**

Мотивационнай роликтары көрүү.

 **2 чааһа. Сүрүн чааһа.**

Видеороликтары көрүү. Көрүү кэмигэр бөлөҕүнэн үлэ. Көрбүт матырыйааллар тиэмэлэринэн кэпсэтии.

 **3 чааһа. Түмүк.**

Дьарыгы түмүктээһин, рефлексия.

**Дьарык сценарийа**

**Уруок 1 чааһа. Мотивация** (30 сек)

**Учуутал**. Оҕолор, хас биирдии бэйэбит Интернет ситимигэр киирэн араас сатабыллары көрө, киинэ, мультфильм уо.д.а булан көрүөхпүтүн сөп. Ол барыта биһиги үөрэхпитигэр, үлэбитигэр, кэпсэтиигэ, саҥаҕа үөрэниигэ туһалаах буолаллар. Ол эрэн, биллэн турар, Интернет ситимигэр сэрэхтээх буолуу эрэйиллэр. Интернеккэ уонна социальнай ситимнэргэ хайдах сөптөөхтүк, бэйэни харыстаан, сэрэхтээхтик туттуохха сөбүн туһунан кылгас эксперт сүбэтин видеоҕа көрүөҕүҥ.

**Видео (эксперт). 3 мүн.**

**Учуутал**. Эксперт кэпсээбитин курдук, дьону араас ньыманан ымсыырдан, куһаҕаҥҥа, кутталга түбэһиннэриэхтэрин сөп. Бэйэҕит тус докумуоннаргытыттан саҕалаан, дьоҥҥут каартатын дааннайдарыгар тиийэ уоран албыҥҥа киллэриэхтэрин сөп. Эксперт кэпсээбититтэн тугу өйдөөн иһиттигит?

**Үөрэнээччилэр ырытыыга кытталлар.**

**Уруок 2 чааһа. Сүрүн чаас** ( 3 мүнүүтэ).

Оҕолоор, Интернеттэн төһө тутулуктааххытын бэрэбиэркэлэнэн көрөбүт дуо?

* Компьютертан, смартфонтан арахсыаххан олох баҕарбаккын;
* Сарсыарда уһуктаат, сирэйгин-хараххын сууммакка, бастакынан смартфоҥҥун көрө түһэҕин;
* Төлөппүөҥҥэр оонньуу олордоххуна, ийэҥ аһылыкка ыҥырдаҕына, отой гаджеккыттан арахсыаххын баҕарбаккын;
* Утуйар уугун олох хаммаккын;
* Интернет ситимигэр киирэн олордоххуна оруобуна дьонуҥ дьиэ үлэтигэр көмөлөс диэн ыҥырдахтарына, тута кыыһыран, кыйаханан бараҕын;
* Интернеккэ салгыы да уһуннук хатанан олорор туһуттан сымыйалыаххын да сөп;
* Оонньууга бонус ылар туһуттан харчыгын мээнэ (үлүбээй) барыыгын.

Интернет туһалаах да, мөкү да өрүттэрдээх. Эһиги саастыы оҕолор Интернет ситимигэр бэйэлэрин хайдах харыстаналларын туһунан тэттик видеороликтары көрүөххэйиҥ.

**Видеону көрүү (3 мүн.)**

<https://vk.com/video-199463452_456240011>

<https://vk.com/video-199463452_456240012>

**Учуутал.** Интернеттэн, социальнай ситимнэртэн бэйэни харыстаныы туһунан маннык кылгас 9 быраабылалаах суруйуу баар, маны бэйэҕитигэр илдьэ сылдьыаххытын сөп. Интернет ситимигэр суһал үөскээтэҕинэ, бу быраабылалартан көмө ылыаххытын сөп. Көрүөххэ, уонна тугу өйдөөбүккүтүн ырытыахха.

**9 быраабылалаах методическай посуобуйаны көрдөрүү (6 мүн).**

**Плакаттары кытары үлэ (6 мүн.)**

**Учуутал.** Ону таһынан “Куйаар ситимин түөкүттэриттэн сэрэхтээх буолуҥ!» диэн туһааннаах плакаттары көрүөххэйиҥ, тэтэрээппитигэр сурунуоххайыҥ.

**Түмүк**

**Учуутал.** Оҕолоор, дьэ, аны билигин эрчиллиилэри оҥорон көрүөхпүт, бөлөҕүнэн арахсабыт**(5 мүн.)**

1. Сарыал дьиэтээҕи үлэтин оҥороору сүрэҕэлдьээбит, кини бэлэм рефераты устарга соруммут. Интернеккэ аата-суола биллибэт сайт баар эбит, арай устан эрдэҕинэ сурук тахсар «Салгыы, матырыйаалы туһанар буоллаххына, баан каартаҕын сыһыар, баар нүөмэрдэри ый». Маннык түгэҥҥэ Петя эппиттэрин толорор дуо, инник сонун кэлбэтин курдук тугу гыныан сөбүй?

2. Уруйдаана көмпүүтэригэр оонньуу уһултарбыт. Көмпүүтэригэр араас биллэриилэр, рекламалар кэлэр буолбуттар. Уруйдаана бу түгэҥҥэ хайдах харыстанар?

3. Тускул быраата аата-суола биллибэт Интернет ситимигэр аатын-суолун суруйа олорорун көрдө, онуоха быраатын бопто уонна сэмэлээтэ. Тускул сөпкө гынна дуо? Маҥнай тугу бэрэбиэркэлиэн нааданый?

**Учуутал.** Оҕолоор, үчүгэйдик хоруйдаатыгыт, аны билигин паартаҕа бииргэ олорор доҕоргун кытта Интернет ситимигэр хайдах сэрэхтээр буоларга үс сүбэни толкуйдааҥ.(**4 мүн**.)

**Учуутал.** Манан уруок түмүктэнэр. Бу уруоктан элбэх туһалаах информацияны билбиккит буолуо диэн эрэнэбин.